Die Rykdom van Wysheid – Sonder Kwinte en Kwale
Die Rykdom van Wysheid
July 16, 2019 by Sonder Kwinte en Kwale
Wysheid is soos geld. Die waarde daarvan vermeerder met tyd. As jy gereeld wysheid tot jou lewe byvoeg, word jy ryk in die weë van God. Daarom is dit noodsaaklik dat jy wysheid bekom; dis meer belangrik as die meeste ander dinge in jou lewe.
Wysheid is die vermoë om te onderskei tussen reg en verkeerd en om te verstaan wat is ewig en waar.
Dit is die vriend wat jou sal help om die vyand te verslaan. Satan is magteloos in die teenwoordigheid van God se wysheid. Moenie probeer om die duiwel te verslaan met jou eie beperkte begrip nie. Verslaan hom met die wapen van wysheid. Die lewe wat gebou word op die fondasie van wysheid, kan die winde van verandering en die golwe van teenspoed weerstaan (Spreuke 28:26). Wysheid hou jou gefokus op God se perspektief. Dis 'n lewensredder vir 'n drenkeling, dit gee rigting aan 'n verdwaalde, dit is die lig in 'n donker en verwarrende situasie.
Wysheid is soos goud, en goud is nie maklik verkrygbaar nie. Daar is 'n prys om te betaal. Dit kos iets om dit te vind, en dit aan te skaf. (Spreuke 16:16).
Grys hare is nie 'n waarborg vir wysheid nie, maar deurtrapte ervaring plaas jou wel in 'n posisie om wysheid te verkry. Dit is moontlik om 'n bejaarde dwaas te wees, asook om wys ver bokant jou jare te wees. Jonk of oud, slim of gemiddeld, beide kan wysheid verkry.
Wysheid begin en eindig met die vrees van God. Die vrees van God beteken dat jy Sy lering met jou hart en jou verstand aanvaar. (Spreuke 15:33) Wysheid kom nie deur 'n passiewe verhouding met God nie. Wysheid beteken jy mediteer oor Sy weë en waarhede. Jy vra na die hoekom, wat en hoe van Sy weë, in gebed en met diepe respek. As navolgers van God is Sy weë ons weë. Deur die oordenking van Sy Woord en die verstaan van Sy waarhede, sal wysheid begin om oor jou daaglikse lewe te heers. Deur God se genade sal wysheid jou lei om die beste pad van aksie te kies, vanuit al die vele opsies.
Wysheid voorsien eenvoudige oplossings in 'n komplekse situasie. Wysheid het die ongelooflike skerp vermoë om deur die lae van agendas en motiewe te sny en so die ware probleme te ontbloot. Wysheid veg onverstoord vir gesonde verstand en die waarheid. Dit is baie prakties.
Wysheid kom van God af en woon in Hom. Hy besit die handelsmerk en patent.
Enige iemand wat krediet probeer kry vir die effektiwiteit van wysheid, staan 'n kans om die reg om wysheid te gebruik, te verloor. Nederigheid wat met wysheid vermeng word, lei tot wyse besluitneming. Luister na en leer van wyse mense. Dit kan jou help om die hartseer van 'n gebroke verhouding of die verlies aan geld as gevolg van swak finansiële besluite, te voorkom. Wees wys, luister na God en Sy wyse mentors in jou lewe.
Jy ontvang wysheid sodat jy dit met ander kan deel; deel jou rykdom van wysheid met hulle wat dit goed sal gebruik.